text: 15 ¿Imataj kanqa Jehovaj jatun vallenpi mana kajkunawan? Zacarías 14:6 versiculopi nin: "Chay pʼunchaypeqa mana ima kʼanchaypis kanqachu, tukuy imataj titilla kashanqa", nispa (NM). Chay profeciapeqa paykunapaj "mana ima kʼanchaypis" kananta nin, nisunman Jehová paykunata mana allinpajchu qhawanqa. Astawanpis chay pʼunchaypeqa "caballos, mulas, camellos, burros jinataj tukuy uywaspis", mayqenkunachus nacionespa maqanakuna armasninkuwan ninakun, titilla kanqanku nisunman maqanakunapaj manakajlla kanqa. Chantapis, chay profeciapeqa Jehová wañuchej onqoywan "castiganqa" nispa nin. Imaynapunichus chay kananta mana yachajtinchejpis, enemigosninta chʼinyachenqa. Chay pʼunchaypeqa "ñawisninkupis ñawi tʼoqosnillankupi ismuykaponqa, qallusninkupis simisninku ukhullapi qʼetayaykaponqa". ¿Imataj chay niyta munan? Nisqankuwan niña ñakʼarichiyta atiwasqanchejta, nitaj imatapis Diospa contranpi niyta atisqankuta (Zac. 14:7, 12, 15). Satanasqa Jallpʼapi ashkha soldadosniyoj maqanakunanpaj wakichisqa kanqa. Chaywanpis, Jehovaqa maypi kajtinkupis paykunata chinkachenqa (Apo. 19:19-21). Jeremías 25:32, 33 nisqan jinapuni kanqa, chaypi nin: "Pikunatachus Tata Dios chay pʼunchaypi wañuchenqa, chaykunaqa kay pachaj ujnin kantumanta ujnin kantukama mastʼalla kanqanku", nispa.